
B8-1253/2016
Rezolucija Europskog parlamenta
o stanju u Siriji
(2016/2933(RSP))
Europski parlament,
–
uzimajući u obzir načela iz Povelje Ujedinjenih naroda,
–
uzimajući u obzir rezolucije Vijeća sigurnosti UN-a o ISIL-u/Daišu i skupini al-Nusra te rezolucije o sukobu u Sirijskoj Arapskoj Republici, posebice rezolucije 2118 (2013), 2139 (2014), 2165 (2014), 2191 (2014), 2199 (2015), 2254 (2015), 2258 (2015) i 2268 (2016),

–
uzimajući u obzir svoje prethodne rezolucije o Siriji, uključujući onu od 6. listopada 2016.
,

–
uzimajući u obzir zaključke Vijeća o Siriji od 17. listopada 2016.,

–
uzimajući u obzir zaključke Europskog vijeća od 20. listopada 2016. o vanjskim odnosima,

–
uzimajući u obzir izjavu potpredsjednice Komisije / Visoke predstavnice EU-a Federice Mogherini od 17. studenoga 2016. o Rusiji i Međunarodnom kaznenom sudu,
–
uzimajući u obzir članak 123. stavak 2. Poslovnika,
A.
budući da borbe u Siriji ne jenjavaju i da se humanitarno stanje dodatno pogoršalo; budući da je u istočnom Aleppu i drugim opkoljenim gradovima, kao što je grad Zabadani, koji drže pobunjenici, te gradići Kefraja i Foja u provinciji Idlib, koji su u rukama vladinih snaga, stanovništvo suočeno s ozbiljnom nestašicom hrane i osnovnih medicinskih potrepština; 
B.
budući da su sve strane u sukobu počinile ozbiljna kršenja međunarodnih ljudskih prava i humanitarnog prava, među ostalim korištenjem neselektivnog oružja, zapaljivih bombi, bojler-bombi i bombi za napade na bunkere u civilnim područjima, te tvari koje su kemijsko oružje prema Konvenciji o zabrani razvijanja, proizvodnje, gomilanja i korištenja kemijskim oružjem i o njegovu uništenju; budući da se ne poštuju načela predostrožnosti i proporcionalnosti; budući da se namjerno ciljaju civilna područja, škole, bolnice, humanitarni radnici i izbjeglički kampovi; budući da se ratni zločini i zločini protiv čovječnosti moraju kazniti;

C.
budući da se svijet neprestano zgraža nad zlodjelima koja čine ISIL/Daiš i druge džihadističke skupine, nad brutalnim pogubljenjima i prikrivenim seksualnim nasiljem, otmicama, mučenjem, prisilnim preobraćenjima i ropstvom žena, djevojaka i djevojčica; budući da se djeca novače i koriste za terorističke napade; budući da postoji opravdana zabrinutost za dobrobit stanovništva koje se trenutačno nalazi pod kontrolom 
ISIL-a/Daiša te zbog mogućnosti da ih se tijekom akcije oslobađanja koristi kao ljudski štit; 

D.
budući da sve naoružane strane, uključujući Rusiju i sve druge snage uključene u zračne napade, moraju u potpunosti poštovati međunarodno humanitarno pravo i suzdržati se od namjernog ciljanja civila i ključne civilne infrastrukture;

E.
budući da je Sirija potpisala, no nije ratificirala, Rimski statut Međunarodnoga kaznenog suda (MKS); budući da je glavni tajnik UN-a Ban Ki-moon opetovano tražio da Vijeće sigurnosti UN-a stanje u Siriji uputi Međunarodnom kaznenom sudu; budući da Rusija i Kina blokiraju svaki napredak u pogledu odgovornosti Sirije ulaganjem veta na svaku rezoluciju Vijeća sigurnosti koja bi tom sudu dala mandat za istraživanje strašnih zločina koji su počinjeni tijekom sukoba u Siriji; budući da zbog tog nedostatka odgovornosti dolazi do daljnjih zlodjela, a žrtve još više trpe;
1.
izražava još jednom svoju krajnju zabrinutost zbog neprestanih borbi i sve lošijeg humanitarnog stanja u Siriji; osuđuje sprečavanje isporuka humanitarne pomoći; naglašava da je ciljano izgladnjivanje stanovništva zabranjeno međunarodnim humanitarnim pravom; poziva sve strane da omoguće da humanitarna pomoć u cijeloj Siriji stigne do ljudi kojima je potrebna te da odmah omoguće medicinske evakuacije iz istočnog Aleppa i svih drugih opkoljenih područja;

2.
najsnažnije osuđuje zlodjela i rašireno kršenje ljudskih prava i međunarodnog humanitarnog prava koje provode Asadove snage uz pomoć Rusije i paravojnih postrojbi koje podupire Iran te kršenje ljudskih prava i povrede međunarodnog humanitarnog prava koje provode nedržavne oružane skupine, posebice ISIL/Daiš, 
al-Nusra i druge džihadističke skupine;

3.
ponovo ističe da je zabrinut zbog stanja u istočnom Aleppu te naglašava da osuđuje teške zračne napade Asadovog režima i Rusije tijekom posljednjih tjedana, a podjednako je zabrinut zbog velikog broja raketa koje su posljednjih dana oružane oporbene skupine neselektivno bacale na zapadni Aleppo i zbog civilnih žrtava koje su posljedica tih napada; ističe da sve strane trebaju posvetiti maksimalnu pozornost i poduzeti odgovarajuće mjere za zaštitu civila, neovisno o njihovoj etničkoj pripadnosti te vjeri ili vjeroispovijesti; 

4.
poziva Europsku uniju i njezine države članice da aktivno podrže posebnu istragu o događajima u Aleppu, za koju je Vijeće za ljudska prava dalo mandat u listopadu 2016. i koju provodi Međunarodno istražno povjerenstvo za Siriju, u cilju identificiranja svih osoba odgovornih za povrede međunarodnog prava u Aleppu, posebice za gnjusne napade na civilnu infrastrukturu, škole i bolnice; 

5.
čvrsto vjeruje da se sukob ne može riješiti vojno; poziva na trenutačni prekid sukoba i stabilno primirje koje će označiti početak nastavka pregovora o političkoj tranziciji u zemlji; zabrinut je zbog činjenice da Rusija ozbiljno pojačava svoju mornaricu u istočnom Sredozemlju i zbog brojnih ponovnih zračnih napada, što bi također moglo dovesti do daljnjeg jačanja napada na istočni Aleppo; poziva sve velike svjetske i regionalne sile da upotrijebe svoj utjecaj na sirijsku vladu i sirijsku oporbu kako bi se okončao građanski rat, stvorili uvjeti za ponovno pokretanje mirovnog procesa, osmislile mjere za jačanje povjerenja i zajamčio brz, nesmetan i siguran humanitarni pristup;

6.
pozdravlja i u potpunosti podržava nedavne diplomatske inicijative potpredsjednice Komisije / Visoke predstavnice Federice Mogherini, kojima se strane uključene u sukob želi vratiti za pregovarački stol i ponovo pokrenuti politički proces u Ženevi; sa zanimanjem prima na znanje razgovore koje je u regiji održala s Iranom i Saudijskom Arabijom te smatra da njezine aktivnosti predstavljaju dodanu vrijednost i koristan doprinos naporima posebnog izaslanika Ujedinjenih naroda Staffana de Misture; naglašava da Europska unija može imati važnu ulogu u procesu ponovne izgradnje i pomirenja nakon sukoba; ponovno izražava svoju punu potporu aktualnoj humanitarnoj inicijativi EU-a za Aleppo te potiče sve strane da omoguće njezinu provedbu; 

7.
poziva sve strane da poduzmu sve odgovarajuće mjere kako bi se zajamčila sigurnosti za sve osoblje uključeno u pružanje humanitarne pomoći u Siriji; podsjeća da svaki namjerni napad na humanitarne radnike predstavlja ratni zločin; poziva da se provede nezavisna istraga svih slučajeva te očekuje da odgovorne osobe za to odgovaraju;

8.
ponavlja dramatičan poziv predstavnika UNICEF-a u Siriji, koji je nakon brojnih napada na škole i druge obrazovne ustanove, pozvao sve strane uključene u sukob i one koje imaju utjecaja na njih da zaštita djece bude prioritet te da poštuju svoje obveze u skladu s međunarodnim humanitarnim pravom; 

9.
zabrinut je zbog navoda da sukobljene strane nastavljaju upotrebljavati tvari koje su kemijsko oružje prema Konvenciji o zabrani razvijanja, proizvodnje, gomilanja i korištenja kemijskim oružjem i o njegovu uništenju; ustraje na tome da odgovorni za uporabu kemijskog oružja moraju odgovarati; podržava produženje mandata zajedničkog istražnog mehanizma Organizacije Ujedinjenih naroda za zabranu kemijskog oružja kako bi se utvrdila odgovornost za upotrebu kemijskog oružja u Siriji;

10.
inzistira na činjenici da je potrebno zajamčiti da će se za kršenja i povrede ljudskih prava i međunarodnog humanitarnog prava odgovarati; smatra da se pitanje odgovornosti za ratne zločine i zločine protiv čovječnosti ne bi smjelo politizirati; sve strane uključene u sukob imaju obvezu u svim okolnostima poštovati međunarodno humanitarno pravo; tko god počini te zločine mora znati da će prije ili kasnije biti priveden pravdi; 

11.
naglašava da je za bilo kakav politički proces od presudne važnosti zaštititi civile u cijeloj Siriji; potiče Europsku uniju i njezine države članice da se pobrinu da svi odgovorni za povrede međunarodnih ljudskih prava i humanitarnog prava odgovaraju pred licem pravde u okviru odgovarajućih, nepristranih međunarodnih kazneno-sudskih mehanizama ili nacionalnih sudova u skladu s načelom opće nadležnosti; pozdravlja prve istrage koje se temelje na tom načelu, a vode se u Njemačkoj, Francuskoj i Švedskoj u cilju kaznenog progona ratnih zločinaca koji sada borave u Europi te poziva potpredsjednicu Komisije / Visoku predstavnicu i Komisiju da izrade smjernice za provedbu tog načela i u drugim državama članicama; ponovo ističe da podržava upućivanje sirijskog slučaja Međunarodnom kaznenom sudu, no s obzirom da Vijeće sigurnosti nije u mogućnosti raspravljati o toj temi, ponovo poziva Europsku uniju i njezine države članice da u Općoj skupštini Ujedinjenih naroda predvode pokušaje da se imenuje poseban izvjestitelj za sirijske ratne zločine te da razmotre mogućnost da predlože uspostavljanje suda za ratne zločine u Siriji, uz sudjelovanje i potporu svih država članica UN-a koje zagovaraju međunarodnu pravdu; ističe da je nakon okončanja sukoba te vodeći računa o promicanju pomirenja važno da za taj proces bude odgovorna Sirija;

12.
žali zbog odluke ruskog predsjednika Vladimira Putina da se povuče iz MKS-a, no naglašava da Ruska Federacija zapravo nikada nije ratificirala Rimski statut te da se odabirom trenutka u kojem su tu odluku donijeli umanjuje njihova kredibilnost te da se mogu izvesti zaključci o njihovoj predanosti međunarodnoj pravdi;

13.
izražava zabrinutost zbog nezakonitog oduzimanja slobode, mučenja, zlostavljanja, prisilnih nestanaka i ubijanja pritvorenika u zatvorima pod nadzorom režima i tajnim centrima za pritvor koje vode paravojne skupine uz vanjsku podršku; poziva sirijske vlasti koje vode te centre za pritvor da prestanu s pogubljenjima i neljudskim postupanjem te da Ujedinjenim narodima ili bilo kojoj drugoj neutralnoj strani, na primjer Međunarodnom odboru Crvenog križa, odmah odobre pristup svim relevantnim lokacijama kako bi mogli pratiti stanje i pružiti informacije i potporu obiteljima zatvorenika; 

14.
pozdravlja preispitivanje mjere ograničavanja EU-a protiv Sirije i pojedinaca koji su odgovornosti za represiju nad civilnim stanovništvom te zemlje; naglašava da bi Europska unija, u slučaju da se zlodjela i očito zanemarivanje humanitarnog prava nastave, trebala razmotriti sve mogućnosti koje su joj na raspolaganju kako bi odredila posljedice za najgnjusnije povrede i kršenja ljudskih prava; 

15.
ističe da je važno uistinu zaustaviti pristup financiranju i sredstvima aktivnosti 
ISIL-a/Daiša, uhititi strane borce i zaustaviti priljev oružja džihadističkim skupinama; poziva sirijsku oporbu da se jasno ogradi od takvih ekstremističkih elemenata i ideologije; podsjeća da napore treba usmjeriti na poražavanje ISIL-a/Daiša i drugih skupina koje su prema UN-u terorističke skupine;
16.
nalaže svojem predsjedniku da ovu Rezoluciju proslijedi potpredsjednici Komisije / Visokoj predstavnici Unije za vanjske poslove i sigurnosnu politiku, Vijeću, Komisiji, vladama i parlamentima država članica Europske unije, Ujedinjenim narodima, članovima Međunarodne skupine za potporu Siriji te svim stranama uključenima u sukob.
� Usvojeni tekstovi, P8_TA(2016)0382

